Þingræður haldnar á Alþingi Íslendinga

Íslenskri þjóð hefur borist harmafregn. Guðrún Katrín Þorbergsdóttir, eiginkona forseta Íslands, er látin. Hún andaðist á sjúkrahúsi í Seattle í Bandaríkjunum í gærkvöldi. Guðrún Katrín Þorbergsdóttir var fædd í Reykjavík 14. ágúst 1934. Foreldrar hennar voru hjónin Þorbergur Friðriksson skipstjóri og Guðrún Beck húsmóðir. Sjö ára að aldri missti hún föður sinn í sjóslysi. Þannig varð hún sem margir aðrir fyrir sárri reynslu í æsku. Guðrún Katrín lauk stúdentsprófi frá Menntaskólanum í Reykjavík árið 1955 og stundaði síðar háskólanám í Gautaborg. Hún gegndi bæjarfulltrúastarfi í heimabyggð sinni, Seltjarnarnesi, og ýmsum öðrum trúnaðarstörfum á vegum félagasamtaka. Fyrir rúmum tveimur árum tók Guðrún Katrín við ábyrgðarmiklu og vandasömu starfi húsmóður á forsetasetrinu á Bessastöðum og bjó þá að þroska og lífsreynslu til að rækja það starf. Hógvær framkoma, ljúfmennska og háttprýði voru aðlaðandi þættir í fari hennar. Því hlutverki, sem henni var fengið við hlið forseta Íslands, gegndi hún með sannri prýði og vakti aðdáun hárra sem lágra. Að því kom of fljótt að hún varð að stríða við alvarleg veikindi. Í því erfiða stríði stóð hún sem hetja meðan stætt var. Í djúpri samúð með Ólafi Ragnari Grímssyni, forseta Íslands, fjölskyldu þeirra og öðrum ástvinum er Guðrúnar Katrínar Þorbergsdóttur minnst með söknuði. Andlát hennar er íslenskri þjóð harmsefni. Ég bið háttvirta alþingismenn að minnast Guðrúnar Katrínar Þorbergsdóttur með því að rísa úr sætum. --- 
            

Við alþingismenn söknum nú eins úr okkar hópi. Ásta B. Þorsteinsdóttir, hjúkrunarfræðingur og alþingismaður, andaðist í gær, mánudaginn 12. október. Hún var fimmtíu og tveggja ára að aldri. Ásta B. Þorsteinsdóttir var fædd í Reykjavík 1. desember 1945. Foreldrar hennar voru hjónin Þorsteinn Þorsteinsson sjómaður og fisksali og Ásdís Eyjólfsdóttir húsmóðir og skrifstofumaður. Að loknu gagnfræðaprófi í Reykjavík árið 1962 var hún vetrarlangt í framhaldsskóla í Bandaríkjunum og síðar við nám í Hjúkrunarskóla Íslands, lauk hjúkrunarfræðiprófi 1968. Eftir það nam hún og stundaði skurðhjúkrun á Íslandi og í Danmörku. Framhaldsnám í hjúkrunarstjórn stundaði hún við Nýja hjúkrunarskólann. Hún vann á Borgarspítalanum, á sjúkrahúsi í Árósum í Danmörku og á Landspítalanum, lengst af við skurðhjúkrun. Frá 1988 var hún hjúkrunarframkvæmdastjóri Landspítalans. Við alþingiskosningarnar 1995 var Ásta B. Þorsteinsdóttir kjörin varaþingmaður Alþýðuflokksins í Reykjavík. Hún tók fjórum sinnum varamannssæti á þremur þingum 1995--1997. 1. janúar síðastliðinn varð hún alþingismaður Reykvíkinga við afsögn Jóns Baldvins Hannibalssonar. Nú í haust var hún hér í upphafi fjórða þings kjörtímabilsins. Ástu B. Þorsteinsdóttur voru falin ýmis félags- og nefndastörf. Hún var í stjórn Landssamtakanna Þroskahjálpar frá 1985, formaður frá 1987. Fulltrúi Þroskahjálpar í stjórn Norrænna samtaka foreldra fatlaðra var hún 1990--1997. Hún var kjörin varaformaður Alþýðuflokksins í nóvember 1996 og var endurkjörin nú í haust. Ástu B. Þorsteinsdóttur entist ekki heilsa til langrar setu á Alþingi, vannst ekki langur tími til að sinna hér áhugamálum sínum. Auk stefnumála um jöfnuð og jafnrétti beindist áhugi hennar að heilbrigðismálum hvers konar. Hún þekkti vanda sjúkra og fatlaðra og fylgdi fast eftir umbótum á lífskjörum og aðstöðu þeirra. Með söknuði er hennar minnst. Ég bið háttvirta alþingismenn að minnast Ástu B. Þorsteinsdóttur með því að rísa úr sætum. ---